রাজ্য সরকার ‘সিঙ্গুর বিজয় উৎসব’ সুষ্ঠুভাবে সম্পন্ন করতে মরিয়া। তবে তা কি আদৌ সম্ভব হবে! ইতিমধ্যেই যে জমির ক্ষতিপূরণ বাবদ সুদ-সহ বাড়তি অর্থের দাবিতে সই সংগ্রহের কাজ শুরু করেছেন ‘অনিচ্ছুক’দের একাংশ! 
সই সংগ্রহের পরে তা মুখ্যমন্ত্রী মমতা বন্দ্যোপাধ্যায়ের হাতে তাঁরা তুলে দিতে চান। তবে তা স্মারকলিপি আকারে মুখ্যমন্ত্রীর হাতে দেওয়া হবে কি না, রবিবার সে প্রশ্নের উত্তরে সিঙ্গুরের এক ‘অনিচ্ছুক’ কৃষক বলেন, ‘‘মুখ্যমন্ত্রীর প্রতি আমাদের আস্থা আছে। বিষয়টি বিবেচনার জন্য তাঁর কাছে স্মারকলিপি নয়, আবেদনপত্র দেব।’’ কিন্তু আবেদনপত্র নিয়ে সরাসরি দিদি’র কাছে পৌঁছনো সম্ভব হবে কি না, তা নিয়ে অবশ্য দোটানায় রয়েছেন তাঁরা। কেননা, প্রশাসনিক কারণে মুখ্যমন্ত্রীর কাছে তাঁদের যেতে না দেওয়াও হতে পারে। সেক্ষেত্রে বিকল্প রাস্তাও ভাবা রয়েছে। আরেক ‘অনিচ্ছুকে’র কথায়, ‘‘আমরা যদি মুখ্যমন্ত্রীর কাছে পৌঁছতে না পারি, তাহলে আমাদের নেতাদের মধ্যে কৃষিজমি রক্ষা কমিটির যাঁরা আছেন, তাঁদের মাধ্যমে আবেদনপত্র দেওয়ার চেষ্টা করব।’’ 
কিন্তু ‘কৃষিজমি রক্ষা কমিটি’র নেতা তথা হরিপালের তৃণমূল বিধায়ক বেচারাম মান্না বিতর্ক বুঝে বিষয়টি এড়িয়ে গিয়ে বলেন, ‘‘আমি এ বিষয়ে কিছুই জানি না।’’ রাজনীতির কারবারিদের একাংশের মতে, বেচারামও জানেন, ‘সিঙ্গুর বিজয় উৎসবে’ কোনওভাবেই ‘দুধে এক ফোঁটা চোনা’ ফেলতে রাজি নয় প্রশাসন। তাই তিনি বিষয়টি এড়িয়ে যাচ্ছেন। কারণ, বেচারাম ওই আবেদনপত্র মুখ্যমন্ত্রীর হাতে তুলে দিলে তা সরকারকে আরও ‘বিড়ম্বনা’য় ফেলতে পারে। এদিন হুগলি জেলা তৃণমূল সভাপতি তথা মন্ত্রী তপন দাশগুপ্তও বিষয়টি এড়িয়ে গিয়েছেন। 
আরও একটি আবেদনপত্রের জন্যও সই সংগ্রহ চলছে সিঙ্গুরে। যতদিন না ফেরত পাওয়া জমিতে চাষ করা যাচ্ছে, ততদিন সরকারের তরফে মাথাপিছু দু’টাকা কেজি দরে চাল এবং পরিবারপিছু দু’হাজার টাকা করে সাহায্য চালিয়ে যাওয়ার জন্যও ‘অনিচ্ছুকে’রা মুখ্যমন্ত্রীর কাছে আবেদন করতে চান।
এদিন সিঙ্গুরে গিয়েছিলেন আমদাবাদের ‘ইন্ডিয়ান ইনস্টিটিউট অফ ম্যানেজমেন্টে’র (আইআইএম) শিক্ষক গৌতম দত্ত। কারখানার সামনে দাঁড়িয়ে তিনি বলেন, ‘‘এখানে জমি নেওয়ার পদ্ধতি ঠিক ছিল না। পরে যে পরিস্থিতি তৈরি হল তা-ও আবার রাজ্যের পক্ষে ইতিবাচক নয়। বিষয়টি আমি আমদাবাদে ছাত্রদের বলব।’’